Kommissionens forordning (EF) nr. 2305/2001

af 27. november 2001

om åbning og forvaltning af et toldkontingent for ris med oprindelse i de mindst udviklede lande for produktionsåret 2001/2002

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2820/98 af 21. december 1998 om anvendelse af et flerårigt arrangement med generelle toldpræferencer for perioden 1. juli 1999 til 31. december 2001(1), senest ændret ved forordning (EF) nr. 416/2001(2), særlig artikel 6, stk. 6, og

ud fra følgende betragtninger:

(1) Artikel 6, stk. 5, i forordning (EF) nr. 2820/98 fastsætter, at indtil toldsatserne i den fælles toldtarif er fuldstændigt suspenderet i overensstemmelse med stk. 3, åbnes der for hvert produktionsår et globalt toldkontingent med nulsats for varer under pos. 1006, som har oprindelse i de mindst udviklede lande, der er opført i bilag IV. Det første toldkontingent for produktionsåret 2001/02 er på 2517 tons, ækvivalent afskallet ris, for varer under KN-kode 1006.

(2) De mængder ris, der henføres under det globale toldkontingent, bør importeres på de bedst mulige konkurrencevilkår og således, at forstyrrelser på fællesmarkedet undgås.

(3) For at kunne åbne og forvalte importkontingenterne er det nødvendigt at fastsætte detaljerede regler. Formålet med disse regler bør være at sikre, at de økonomiske fordele, som kontingenter medfører ("quota rent"-effekten), tilfalder de begunstigede lande, særlig deres landbrugssektor.

(4) De detaljerede regler for åbningen og forvaltningen af kontingentet bør kun gælde for et enkelt produktionsår. De bør revideres ved udgangen af denne periode, og der kan efterfølgende fastlægges regler for en længere periode på baggrund af erfaringerne.

(5) Bestemmelserne vedrørende dokumentation for oprindelse er fastsat i artikel 67 til 97 i Kommissionens forordning (EØF) nr. 2454/93(3) af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks, senest ændret ved forordning (EF) nr. 993/2001(4), og indeholder en definition af begrebet produkter med oprindelsesstatus, når der er tale om generelle toldpræferencer.

(6) De i denne forordning fastsatte foranstaltninger er i overensstemmelse med udtalelse fra Udvalget for Generelle Præferencer -

UDSTEDT FØLGENDE FORORDNING:

Artikel 1

I denne forordning fastlægges reglerne for åbning og forvaltning af det toldkontingent for ris, der er omhandlet i artikel 6, stk. 5, i forordning (EF) nr. 2820/98, for produktionsåret 2001/02.

Artikel 2

1. Der åbnes et globalt toldkontingent på 2517 tons varer henhørende under KN-kode 1006, udtrykt i ækvivalent afskallet ris, for indførsel med oprindelse i de mindst udviklede lande, der er anført i bilag IV til forordning (EF) nr. 2820/98. Satsen for omregning af afskallet ris til de andre produkter (uafskallet, delvis sleben eller sleben ris) er den samme som den, der er nævnt i artikel 1 i Kommissionens forordning (EØF) nr. 467/67(5), senest ændret ved forordning (EØF) nr. 2325/88(6). Kontingentets løbenummer er 09.4171.

2. Al told ved indførsel i henhold til det i stk. 1 nævnte kontingent suspenderes.

3. Det i stk. 1 nævnte kontingent åbnes indtil 31. august 2002.

Artikel 3

1. Import i henhold til det i artikel 2 nævnte kontingent kræver importlicens.

2. Bestemmelserne i Kommissionens forordning (EF) nr. 1291/2000(7), senest ændret ved forordning (EF) nr. 1095/2001(8), om licenser finder anvendelse på de i stykke 1 nævnte licenser, medmindre andet er fastsat i denne forordning.

3. På dagen for licensansøgningernes indgivelse sender medlemsstaterne Kommissionen en fax eller e-brev med oplysninger om de mængder, opdelt efter sekscifret KN-kode og oprindelsesland, for hvilke der er ansøgt om importlicens, samt ansøgerne navn og adresse.

4. Importlicensen udstedes den 11. arbejdsdag efter dagen for indgivelse af ansøgningen, forudsat at den i artikel 2, stk. 1, fastsatte mængde ikke er nået.

5. Den dag, hvor de mængder, der ansøges om, overstiger de i artikel 2, stk. 1, nævnte mængder, fastsætter Kommissionen en fælles procentsats for nedsættelse af de mængder, der er ansøgt om, og underretter medlemsstaterne herom senest ti arbejdsdage fra dagen for ansøgningernes indgivelse.

6. Når der som følge af anvendelsen af nedsættelsesprocenten udstedes licens for en mængde på under 20 tons, kan licensansøgningen trækkes tilbage senest to arbejdsdage efter offentliggørelsen af meddelelsen om nedsættelsesprocent. Sikkerhedsstillelsen frigives øjeblikkeligt.

7. Hvis den mængde, som importlicensen udstedes for, er mindre end den mængde, der er ansøgt om, nedsættes den i artikel 4, stk. 4, nævnte sikkerhed tilsvarende.

8. Uanset artikel 9 i forordning (EF) nr. 1291/2000 kan de rettigheder, der er knyttet til importlicensen, ikke overdrages.

Artikel 4

1. De i artikel 3 nævnte importlicenser er gyldige i seks måneder.

2. Licensansøgninger skal af den erhvervsdrivende indsendes til medlemsstaternes myndigheder, hvor ansøgeren opføres i et offentligt register.

3. Importlicenserne gælder i hele Fællesskabet. Licensudstedelsen er betinget af, at der stilles sikkerhed for opfyldelsen af forpligtelsen til at importere varen inden for licensens gyldighedsperiode, og denne sikkerhed fortabes helt eller delvis, hvis importen eller eksporten ikke eller kun delvis finder sted inden for nævnte frist, medmindre der foreligger force majeure.

4. Som en undtagelse fra artikel 10 i Kommissionens forordning (EØF) nr. 1162/95(9) er sikkerhedsstillelsen i forbindelse med de i stykke 3 nævnte licenser 46 EUR pr. ton ris.

5. Licensansøgningerne ledsages af

- bevis for, at ansøgeren er en fysisk eller juridisk person, der har udøvet handelsvirksomhed i rissektoren i mindst 12 måneder, og som er registreret i den medlemsstat, hvor ansøgningen indgives

- en skriftlig erklæring fra ansøgeren om, at han kun har indgivet én ansøgning. Indgiver ansøgeren mere end én ansøgning om importlicens, tages ingen af dem i betragtning.

6. Den margin, der er tilladt ifølge artikel 8, stk. 4, i forordning (EF) nr. 1291/2000, finder ikke anvendelse.

7. Ansøgningen om importlicens og selve licensen skal indeholde følgende angivelse i rubrik 20: "Ris med oprindelse i: ... (navn på det eller de lande, der er anført i bilag IV til forordning (EF) nr. 2820/98), indført i henhold til artikel 6, stk. 5, i forordning (EF) nr. 2820/98."

8. Licensansøgningen og importlicensen skal i rubrik 8 indeholde oplysning om oprindelseslandet, og der skal sættes kryds ved "ja".

Artikel 5

1. Der fremlægges bevis for oprindelsesstatus for produkter, der indføres under det i artikel 2 nævnte kontingent, ved hjælp af et oprindelsescertifikat, formular A, som udstedes efter bestemmelserne i artikel 67 til 97 i forordning (EØF) nr. 2454/93.

2. I rubrik 4 i oprindelsescertifikatet, formular A, anføres

- sætningen "Kontingent - forordning (EF) nr. .../..."

- datoen for lastningen af risen i det begunstigede eksportland og det produktionsår, for hvilket leveringen finder sted

- KN-kode 1006 (opdelt efter sekscifret KN-kode).

Artikel 6

Medlemsstaterne giver Kommissionen følgende oplysninger pr. fax eller e-post:

a) Senest to arbejdsdage efter licensudstedelsen oplyses de mængder, der er udstedt licenser for, med angivelse af dato, oprindelsesland og licenshaverens navn og adresse.

b) Hvis licensen annulleres, gives der senest to arbejdsdage efter annulleringen oplysning om de mængder, der er annulleret licenser for, samt navn og adresse på indehaverne af de annullerede licenser.

c) Den sidste arbejdsdag i hver måned gives der oplysning om de mængder for hvert oprindelsesland, der rent faktisk er overgået til fri omsætning i den pågældende måned.

Ovennævnte oplysninger skal indsendes særskilt, men efter samme bestemmelser som oplysningerne om andre importlicensansøgninger.

Artikel 7

Denne forordning træder i kraft på dagen efter offentliggørelsen i De Europæiske Fællesskabers Tidende.

Den anvendes indtil den 31. august 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. november 2001.

På Kommissionens vegne

Pascal Lamy

Medlem af Kommissionen

(1) EFT L 357 af 30.12.1998, s. 1.

(2) EFT L 60 af 1.3.2001, s. 43.

(3) EFT L 253 af 11.10.1993, s. 1.

(4) EFT L 141 af 28.5.2001, s. 1.

(5) EFT L 204 af 24.8.1967, s. 1.

(6) EFT L 202 af 27.7.1988, s. 41.

(7) EFT L 152 af 24.6.2000, s. 1.

(8) EFT L 150 af 6.6.2001, s. 25.

(9) EFT L 117 af 24.5.1995, s. 2.